הסיגרים של פרעה

עלילת הספר

טינטין ושלגי נמצאים על ספינת תענוגות בים התיכון כאשר הם נפגשים עם ד"ר סרקופג, אגיפטולוג, הסבור שפפירוס הנמצא ברשותו, יוביל אותו לקברו של הפרעון קי־אוסק. הוא מציע לטינטין להצטרף וזה מסכים. על הספינה פוגש טינטין גם את רוברטו רסטאפופולוס (שבהמשך סדרת הספרים הופך להיות הנבל העיקרי), איש עסקים אמיד. בהמשך ההפלגה פוגש טינטין לראשונה בתומפסון ותומסון, המאשימים אותו בהברחת סמים לאחר שמצאו הרואין בתאו. טינטין ננעל בתא בספינה, אך הוא מצליח לברוח. לאחר מכן הוא פוגש את סרקופג בנמל פורט סעיד שבמצרים, והם הולכים לחקור את קברו של קי־אוסק, אותו הם מוצאים בתוך דיונת חול במדבר. טינטין מוצא סיגר עליו מצויר סמלו של קי־אוסק - עיגול ובתוכו קו גלי ובינו שתי נקודות (בעל דמיון לסמל היין יאנג). טינטין חוזר אל הדיונה ומגלה לתדהמתו כי סרקופג נעלם. על הקבר מצויר אותו הסמל, והוא מתגלה ככניסה אליו. טינטין נכנס ונבהל לגלות כי הדלתות נטרקות מאחוריו. הוא מגיע לבסוף לחדר שבו שורת אגיפטולוגים מפורסמים חנוטים, ובסופה ישנם שלושה סרקופגים ריקים, עם הודעות ייעוד לטינטין, שלגי, וד"ר סרקופג. לפתע מופיעים בחלל החדר אדי סם כלשהו, וטינטין שוקע בהזיות ונרדם. כשהוא רדום, מובל טינטין בתור ארון קבורה אל אניית מבריחים. יחד עמו, נמצאים גם שלגי וד"ר סרקופג. האנייה נתקלת במשמר החופים, וצוותה, שלא היה מודע לתוכן הארונות, משליך אותם אל הים. טינטין מתעורר כשהוא צף על פני המים, בתוך הארון, ולצידו שלגי וסרקופג. הוא ושלגי ניצלים על ידי פיוגרה סניור דה אוליביירה, סוחר הנוסע למזרח התיכון כדי למכור סחורה לערבים. סרקופג נתפס שוב על ידי צוות האנייה.
טינטין יוצא אל המדבר ונתפס על ידי שייח פטרש פשה, המזהה אותו ככתב הבלגי שאת הסדרה שלו קורא שנים. השייח שמח לגלות שטינטין הוא השבוי שלו, והוא מראה לו את אחד מספרי ההרפתקאות שלו. (הספר משתנה בין המהדורות, אך תמיד הוא הספר האחרון שיצא לאור. במהדורה הראשונה בשנת 1934 היה זה "טינטין בקונגו", בשנייה "טינטין באמריקה", ובמהדורה הצבעונית ב-1955 זהו "הטיסה לירח").
השייח משחרר את טינטין, והוא יוצא למדבר. שם הוא מוצא אשה מוכה על ידי שני גברים ערבים. טינטין מציל אותה אך מגלה שהיה זה סרט צילום של רסטאפופולוס (יותר מאוחר הסצנה הזאת מופיעה ב"הלוטוס הכחול"). רסטאפופולוס זועם אך טינטין מנצל את הפגישה ומתנצל בפניו על שהרס את סרטו, והם הופכים חברים.
כאשר טינטין חוזר לספינה הוא מגלה שמבריחים בה נשק, והתומפסונים חושדים בטינטין כמבריח הנשק. זמן מה לאחר מכן התומפסונים נבהלים מרימון יד הנראה כהולך להתפוצץ, וטינטין מצליח לברוח.
טינטין הולך במדבר, כאשר בקבוק המים שלו נורה על ידי מתנקש אלמוני. טינטין כמעט ונואש מלהשיג מים, עד שהוא מוצא נווה מדבר. אבל שם, הוא מוצא גם את התומפסונים, הרוצים ללכוד אותו. הוא נמלט, וכאשר הם רודפים אחריו, הם מכים בטעות ערבי הנראה להם מאחור כטינטין. טינטין מגיע לעיר ערבית, שתושביה נערכים לקרב בעקבות תקיפת הערבי בידי התומפסונים. תקיפה זו נעשתה, לדעתם, על ידי בני שבט יריב. טינטין גויס בכוח לצבא.
בעודו מנקה את משרד הקולונל המקומי, מוצא טינטין תווית סיגר עם סמלו של קי־אוסק. הוא מחפש במשרד את קופסת הסיגרים בתקווה למצוא רמז נוסף, אך נתפש בשעת מעשה על ידי הקולונל ומואשם בריגול. הוא נורה על ידי כיתת יורים, אך לא מת: רוביהם היו טעונים בכדורי סרק. בקברו נמצא צינור אויר המאפשר לו לנשום. הוא יוצא מן הקבר מאוחר יותר על ידי זוג נשים מסתוריות. שתי נשים אלו הם למעשה תומסון ותומפסון, שהיו נחושים ללכוד אותו בחיים וסידרו את מותו כך שיראה כזיוף.
טינטין בורח במטוס צבאי, כאשר מטוסים אחרים מנהלים אחריו מרדף. כדי להציל את עצמו הוא צולל לקרקעות בהודו. כעבור כמה ימים בשיטוטיו בג'ונגל טינטין מגלה לפתע סמלי קי־אוסק מצוירים על העצים, והולך בעקבותיהם. הוא מוצא את סרקופג כמי שצייר את הסמלים. זה האחרון יצא מדעתו לחלוטין וחושב כי הוא רעמסס השני.
טינטין וסרקופג נלקחים על ידי פיל למחוז קולוניאלי מקומי. מאוחר יותר, סרקופג המטורף מנסה להרוג את טינטין בסכין. טינטין מגלה כי סרקופג הופנט על ידי הפאקיר המקומי, הרוצה במותו של טינטין. הוא פונה אל ד"ר זלוטי, סופר הונגרי, כדי לברר מי מנסה לפגוע בו. באיומי אקדח, מוציא טינטין מזלוטי מידע, לפיו כנופיה בינלאומית של מבריחי סמים החליטה להפטר ממנו. זלוטי מסכים לגלות לטינטין את שמו של מנהיג הכנופיה, אך לפני שהוא מספיק, מגיח הפקיר מעבר לחלון ויורה חץ על זלוטי, וזה משתגע.
טינטין לוקח את סרקופג וזלוטי אל בית החולים הקרוב עם מכתב מרופא מקומי, אבל הפקיר החליף את המכתב באמצע, כך שכתוב בו שטינטין הוא החולה ואילו הם הבריאים. טינטין נכלא, והוא מצליח לברוח בקפיצה אל מעבר לקיר, כשהוא משתמש בבטנו של אסיר שמן כמקפצה. בינתיים, שלגי מחפש אחרי טינטין, ובמהלך חיפושיו הוא נושך פרה קדושה, וכמעט ונשחט על ידי ההודים הזועמים. הוא ניצל על ידי תומסון ותומפסון. והם משתמשים בו כדי ללכוד את אדונו, אותו הם עדיין נחושים לעצור.
בריחתו של טינטין מבית החולים מדווחת למשטרה, והוא נלכד בתחנת רכבת. האמבולנס לוקח אותו חזרה לבית החולים, אולם בדרך הוא מתנגש עם מכונית המונהגת בידי סרקופג וזלוטי. טינטין נמלט ומאוחר יותר נפגש במהרג'ה של גאיפג'מה. בארוחת הערב הם שומעים מוזיקה מסתורית, והמהרג'ה מאמין שהיא אזהרה עבורו,  על כך שהוא עומד להשתגע, כפי שקרה לאביו ולאחיו. טינטין מבין שאנשי קרטל הסמים מעוניינים לפגוע בו, בשל מלחמתו בם. ואכן, באותו לילה הפקיר יורה חץ לעבר המיטה, עליה ישן המהרג'ה.
בלילה, טינטין מגלה את מקום המסתור של קרטל. חברי הכנופיה לבושים בבגדים הנושאים את סמל קי-אוסק והם נראים קצת כמו אנשי הקו קלוקס קלאן. הוא מצליח ללכוד את הכנופיה הכוללת את הפקיר, הקולונל הערבי ועוד כמה אחרים אותם פגש במהלך ההרפתקה. מאוחר יותר מצטרף אליו המהרג'ה, ומתברר שהוא הציב בובה במיטתו במקום לישון בה, בעצתו של טינטין. יחד עמו באים גם שלגי והתומפסונים, שאומרים לטינטין שכל האישומים בוטלו: קברו של קי-אוסק נמצא על ידי המשטרה המצרית, ושם נמצאו ראיות לחפותו של טינטין, וכן מפה באמצעותה הגיעו למחבוא הזה.
בינתיים, הצליח הפקיר לברוח, ויחד עם מנהיג הקרטל הוא חוטף את בנו הצעיר של המהרג'ה. טינטין רודף אחריהם על הרי ההימלאיה, והוא לוכד את הפקיר ואת הנסיך. מנהיג הקרטל נופל מצוק ומת, וגופתו לא נמצאה.
מאוחר יותר, טינטין רואה אצל המהרג'ה את הסיגרים הנושאים את סמלו של קי-אוסק. המהרג'ה מסביר שהוא מצא אותם בחדרו של המזכיר שלו, שהיה מחברי קרטל הסמים. טינטין בודק את הסיגרים, ומגלה שתוכנם למעשה הוא אופיום.
עלילת הספר ממשיכה בספר הבא בסדרה - "הלוטוס הכחול".